Diari Oficial de la Generalitat Valenciana


Sumari del DOGV 7981, del 16-02-2017 (2017/1237)

DECRET 10/2017, de 27 de gener, del Consell, pel qual es declaren com a zones especials de conservació (ZEC) els llocs d'importància comunitària (LIC) la Serra de Martés i El Ave, la Mola de Cortes i el Caroig, Vall d'Aiora i la Serra de El Boquerón, la Serra d'Énguera i la Serra de Malacara, es modifica l'àmbit territorial de la zona d'especial protecció per a les aus (ZEPA) denominada la Serra de Martés-la Mola de Cortes, i s'aprova la norma de gestió d'aquestes ZEC i ZEPA, així com de la ZEPA la Serra de Malacara.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/01/27/10/dof/vci/html**

### Dades del document

Número de DOGV
:   7981

Data del DOGV
:   16-02-2017

Secció del DOGV
:   I. DISPOSICIONS GENERALS

Número del document
:   2017/1237


Data del document
:   27-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Correcció d'errades

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació
    * protecció de la fauna
    * ocell
    * protecció del paisatge
    * protecció de la flora
    * reserva natural
    * protecció del medi ambient

DECRET 10/2017, de 27 de gener, del Consell, pel qual es declaren com a zones especials de conservació (ZEC) els llocs d'importància comunitària (LIC) la Serra de Martés i El Ave, la Mola de Cortes i el Caroig, Vall d'Aiora i la Serra de El Boquerón, la Serra d'Énguera i la Serra de Malacara, es modifica l'àmbit territorial de la zona d'especial protecció per a les aus (ZEPA) denominada la Serra de Martés-la Mola de Cortes, i s'aprova la norma de gestió d'aquestes ZEC i ZEPA, així com de la ZEPA la Serra de Malacara. [2017/1237]  
  
  
PREÀMBUL  
  
El Consell, en l'Acord de 10 de juliol de 2001, va aprovar la llista i la delimitació dels llocs d'importància comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE, del Consell, de 21 de maig de 1992, relativa a la conservació dels hàbitats naturals i de la fauna i flora silvestres. La llista esmentada incloïa els espais Serra de Martés i El Ave (ES5233011), la Mola de Cortes i el Caroig (ES5233040), Vall d'Aiora i la Serra de El Boquerón (ES5233012), la Serra d'Énguera (ES5233045) i la Serra de Malacara (ES5233044). La inclusió d'aquests espais en la Xarxa Natura 2000 es va veure confirmada posteriorment amb la Decisió de la Comissió Europea, de 19 de juliol de 2006, per la qual s'adopta, de conformitat amb la Directiva 92/43/CEE, del Consell, la llista de llocs d'importància comunitària de la regió biogeogràfica mediterrània [notificada amb el número C (2006) 3261].  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana va declarar com a zona d'especial protecció per a les aus (ZEPA) l'espai Serra de Malacara (ES5233044) i va fixar definitivament, ampliant-lo, l'àmbit territorial de la ZEPA Serres de Martés-Mola de Cortes (ES0000212) -ambdues coincidents parcialment amb els LIC anteriors- de conformitat amb el que estableix la Directiva 79/409/CEE, relativa a la conservació de les aus silvestres, avui substituïda per la seua versió codificada, açò és, per la Directiva 2009/147/CE, del Parlament i del Consell, de 30 de novembre de 2009, relativa a la conservació de les aus silvestres (versió codificada).  
  
Els mencionats llocs d'importància comunitària han de ser declarats com a zona especial de conservació (ZEC), de conformitat amb el que estableix l'article 4.4 de la Directiva 92/43/CEE, i l'article 42.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com l'article 29 bis 4 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. La declaració esmentada ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. De la mateixa manera, la Directiva d'aus silvestres també exigeix que en les ZEPA s'establisquen mesures de conservació dels hàbitats de les espècies que han motivat la seua declaració, a fi de procurar-ne la supervivència i la reproducció. Ambdues exigències han sigut arreplegades en la legislació estatal, en concret en els articles 42.3 i 45.1 de la Llei 42/2007 i, també en la legislació autonòmica, açò és, en els articles 14 quater 1.a) i 29 bis 4 de la Llei 11/1994. Del que estableix la llei valenciana es desprèn que les mesures de conservació esmentades han d'incloure's en les denominades normes de gestió, les quals són equivalents als «plans o instruments de gestió» mencionats en l'article 45.1 de la Llei 42/2007. Les normes de gestió esmentades han d'arreplegar també les mesures necessàries per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'aquests espais.  
A fi de complir als requisits legals indicats, la Generalitat va procedir a confeccionar la norma de gestió que ha de regir en els espais anteriorment mencionats, la qual es va sotmetre els tràmits procedimentals previstos en la normativa d'aplicació, entre ells l'exposició pública (que es va substanciar per mitjà d'anunci publicat en el Diari Oficial de la Comunitat Valenciana número 7061 de 05.07.2013), i l'audiència a les persones interessades. No obstant això, i en el transcurs de la prolixa tramitació administrativa posterior a aquests tràmits, es van produir dues circumstàncies que van alterar el transcurs de la tramitació esmentada, i que de fet van obligar a retrotraure-la a una nova fase d'exposició al públic. D'una banda, i per mitjà d'informe emés en el marc del procediment previst, l'Advocacia General de la Generalitat va qüestionar l'Acord de la Comissió d'Avaluació Ambiental de 14 de març de 2013, en el qual es va considerar la innecessarietat de sotmetre la norma de gestió a què es refereix aquest decret al tràmit d'avaluació ambiental estratègica. D'acord amb aquest pronunciament jurídic, la mateixa Comissió d'Avaluació Ambiental va procedir a adoptar un nou acord, datat el 28 d'octubre de 2014, en el qual es deixava sense efecte l'anterior i s'emetia document d'abast de l'estudi territorial i estratègic de la norma de gestió, el qual havia de ser exposat novament al públic a fi de completar la tramitació prevista per a l'emissió de la corresponent declaració ambiental estratègica.  
D'altra banda, i en relació amb l'àmbit territorial de la ZEPA denominada la Serra de Martés-la Mola de Cortes (ES0000212), amb data 10 d'octubre de 2014, el Tribunal Suprem va dictar sentència per la qual es ratificava la Sentència de 23 de juliol de 2012, del Tribunal Superior de Justícia de la Comunitat Valenciana, relativa a la necessitat d'incorporar a la mencionada ZEPA «les superfícies integrades en l'IBA 161 (Serra d'Énguera - la Canal de Navarrés), inclosa en el TM de Vallada al nord de la carretera N-430, i en el TM d'Enguera limítrof amb l'anterior». Tenint en compte ambdues circumstàncies, no sols es va procedir a confeccionar el corresponent estudi territorial i estratègic de la norma de gestió, sinó que es va considerar oportú estendre'n l'àmbit d'aplicació a la nova delimitació de la ZEPA la Serra de Martés-la Mola de Cortes, preveient que l'acte formal d'aprovació de la delimitació esmentada coincidira amb el de l'aprovació de la norma de gestió. D'acord amb això, la nova documentació ampliada va ser sotmesa novament als tràmits preceptius, prestant-se una especial importància al període de participació pública i audiència a les corporacions locals afectades.  
  
Aquest decret, doncs, declara com a ZEC els LIC mencionats; amplia l'àmbit territorial de la ZEPA denominada la Serra de Martés-la Mola de Cortes, donant així compliment a la sentència del Tribunal Suprem anteriorment indicada; i, finalment, aprova la norma de gestió que regirà en les ZEC esmentades, així com en les ZEPA la Serra de Martés-la Mola de Cortes i la Serra de Malacara. Norma de gestió que s'ha dissenyat tenint en compte les exigències que, respecte al seu contingut, s'estableixen tant en la Llei 42/2007 (art. 45.1) com en la Llei 11/1994 (article 47 ter). Tot això a l'empara de l'article 50.6 de l'Estatut d'Autonomia de la Comunitat Valenciana, que estableix la competència de la Generalitat per al desenvolupament legislatiu i execució de la legislació bàsica de l'Estat en matèria de medi ambient i per a dictar mesures addicionals de protecció.  
Per tot el que s'ha dit adés, complits els tràmits procedimentals previstos en l'article 43 de la Llei 5/1983, de 30 de desembre, de la Generalitat, del Consell, en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat i en l'article 29 ter de la Llei 11/1994, de 27 de desembre, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 27 de gener de 2017,  
  
  
DECRETE  
  
Article 1. Objecte  
És objecte d'aquest decret declarar com a zones especials de conservació (ZEC) els llocs d'importància comunitària que s'estableixen en l'article 2; adequar l'àmbit territorial de la ZEPA denominada la Serra de Martés-la Mola de Cortes als límits establits per mitjà de la Sentència de 10 d'octubre de 2014, del Tribunal Suprem; i aprovar la norma de gestió que regirà en els espais esmentats, així com en les zones d'especial protecció per a les aus (ZEPA) que s'estableixen en l'article 4.  
  
Article 2. Declaració de les zones especials de conservació, àmbit territorial i valors que motiven la seua declaració  
1. Es declaren com a zones especials de conservació els següents llocs d'importància comunitària, la delimitació dels quals es descriu de forma cartogràfica en l'annex I:  
a) ES5233011 Serres de Martés i El Ave.  
b) ES5233040 Mola de Cortes i el Caroig  
c) ES5233012 Vall d'Aiora i Serra de El Boquerón  
d) ES5233045 Serra d'Énguera  
e) ES5233044 Serra de Malacara  
2. Els hàbitats naturals d'interès comunitari i les espècies d'interès comunitari que motiven la seua declaració s'especifiquen en l'Annex II d'aquest decret, que conté la fitxa descriptiva de cada zona especial de conservació.  
  
Article 3. Nova delimitació de la ZEPA la Serra de Martés-la Mola de Cortes  
D'acord amb allò que s'ha indicat en la Sentència de 10 d'octubre de 2014, del Tribunal Suprem, es modifica l'àmbit territorial de la ZEPA ES0000212 la Serra de Martés-la Mola de Cortes. La nova delimitació territorial de la mencionada ZEPA s'indica en l'annex III, i substituirà la delimitació gràfica del dit espai realitzada per l'annex II de l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana. L'annex IV conté la fitxa descriptiva d'aquesta ZEPA, una vegada fets els ajustos necessaris derivats de l'ampliació. La fitxa esmentada substituirà la fitxa sobre l'espai esmentat continguda en l'annex I de l'acord adés mencionat.  
  
Article 4. Norma de gestió  
1. S'aprova la norma de gestió, que figura en l'annex V, de les zones especials de conservació indicades en l'article 2 i de les següents zones d'especial protecció per a les aus:  
a) ES0000212 la Serra de Martés-la Mola de Cortes (incloent-hi l'àmbit ampliat en virtut de la Sentència de 10 d'octubre de 2014, del Tribunal Suprem).  
b) ES5233044 la Serra de Malacara (ZEPA).  
2. L'àmbit territorial de l'esmentada norma de gestió ve descrit de forma cartogràfica en l'apartat 1 de la dita norma, comprenent les ZEC i ZEPA indicades en els articles 2 i 3, i una àrea de connectivitat ecològica.  
3. La vigència de l'esmentada norma de gestió és indefinida, sense perjuí que puga ser revisada en qualsevol moment en funció del compliment dels objectius de conservació establits en aquelles.  
  
4. De conformitat amb allò que s'ha indicat en l'article 47 quater de la Llei 11/1994, de 27 de desembre, la norma de gestió és vinculant tant per a les administracions públiques com per als particulars, prevalent sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
  
5. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establits en la norma de gestió, serà l'establit en la següent normativa estatal: en la Llei 42/2007, de 13 de desembre, del patrimoni natural i de la biodiversitat, i en la Llei 21/2013, de 9 de desembre, d'avaluació ambiental, així com en la normativa autonòmica assenyalada a continuació: la Llei 11/1994, de 27 de desembre, de la Generalitat, d'espais naturals protegits de la Comunitat Valenciana i en la Llei 2/1989, de 3 de març, de la Generalitat, d'impacte ambiental, o en les lleis que les substituïsquen.  
  
Article 5. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de les ZEC serà l'establit en la Llei 26/2007, de 23 d'octubre, de responsabilitat mediambiental, sense perjuí de l'aplicació, si és el cas, de les disposicions contingudes en la Llei 42/2007, de 13 de desembre; la Llei 11/1994, de 27 de desembre; la Llei 21/2013, de 9 de desembre; i en la Llei 2/1989, de 3 de març, o en les lleis que les substituïsquen.  
  
DISPOSICIONS ADDICIONALS  
  
Primera. Comunicació a la Comissió Europea  
Es faculta la persona titular de la direcció general competent en matèria de Xarxa Natura 2000 per a dur a terme els tràmits necessaris per a remetre aquest decret al ministeri competent en matèria de medi ambient, als efectes de la seua comunicació a la Comissió Europea.  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió es trobarà disponible, per a la seua consulta, en la pàgina web de la conselleria competent en matèria de medi ambient.  
  
Tercera. Previsions respecte a la Sima de les Graelles i la Cova dels Mosseguellos  
El que preveu la norma de gestió continguda en l'annex III d'aquest decret no serà aplicable a la Sima de les Graelles ni a la Cova dels Mosseguellos ?ambdós presents en l'àmbit de la ZEPA Serres de Martés-Mola de Cortes- atés que ambdues cavitats ja gaudeixen de la consideració de ZEC i compten amb la seua pròpia norma de gestió, en virtut del Decret 36/2013, d'1 de març, del Consell, pel qual es declaren com a zones especials de conservació (ZEC) determinats llocs d'importància comunitària (LIC) constituïts per cavitats subterrànies, i se n'aprova la norma de gestió.  
  
Quarta. Previsions respecte a la contaminació de sòls  
En tot l'àmbit territorial de les ZEC i ZEPA que són objecte d'aquest decret, serà objectiu prioritari la protecció dels ecosistemes als efectes de l'aplicació del Reial Decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
  
DISPOSICIONS FINALS  
  
Primera. Habilitació per a desenvolupament  
1. Es faculta la persona titular de la conselleria amb competències en matèria de medi ambient, per a:  
a) Ampliar, modificar o suprimir, mitjançant una ordre, els criteris i actuacions previstos en l'apartat de criteris orientadors i mesures de gestió activa de la norma de gestió, si així ho requereix l'evolució de l'estat de conservació dels hàbitats i espècies determinat a partir del seguiment previst per a aquests.  
b) Modificar, mitjançant una ordre, l'annex II d'aquest decret a fi d'incloure o excloure hàbitats naturals i/o espècies en virtut de l'actualització de la informació científica.  
2. Es faculta la persona titular de la direcció general competent en matèria de Xarxa Natura 2000 per a actualitzar, mitjançant una resolució, la zonificació prevista en la norma de gestió, una vegada dutes a terme les mesures de gestió activa relacionades amb l'estudi i seguiment dels hàbitats d'interès comunitari i les espècies.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de gener de 2017  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI